[Video] Grand Prix-wenner dra sege op aan SA kankerlyerKlaas Prinsloo saam met Lewis Hamilton (Foto: Instagram) Die 18-jarige terminaal siek Klaas Prinsloo van Suid-Afrika wat al ŉ groot deel van sy jongmenslewe ŉ stryd teen beenkanker veg, se droom het onlangs waar geword toe die bekende Formule 1-renjaer Lewis Hamilton – sy held – sy eerste plek in die Britse Grand Prix aan dié kankerlyer opgedra het. Prinsloo is verlede jaar met Ewing-sarkoom gediagnoseer. Dié seldsame kanker ontstaan in been of sagte weefsel en versprei dan na die res van die liggaam. Volgens dokters het die kanker vroeër vanjaar versprei. Nadat Prinsloo onlangs by die liefdadigheidsorganisasie Reach for a Dream aangesluit het, het dié organisasie in samewerking met talle borge verseker dat hy en sy gesin die afgelope naweek Londen toe kon vlieg om daar sy held tydens ŉ Grand Prix-wedren te ontmoet. “Drome word waar,” het die liefdadigheidsorganisasie op sosiale media gesê. “Ons glo in die krag van drome. Klaas se droom het waar geword toe hy sy renjaer-held ontmoet. Hy is deur Lewis verwelkom en werklik geïnspireer.” Die gewilde renjaer, wat volgens die organisasie net veronderstel was om Prinsloo te groet, het glo moeite gedoen om hom te leer ken voordat hy hom genooi het om na die Britse Grand Prix-wedren te kyk waar Hamilton met die louere weggestap het. Klaas Prinsloo saam met Lewis Hamilton (Foto: Instagram) ŉ Ondersteuningsblad vir Prinsloo op Facebook, Klaas Cancer Support Group, het dié bekende renjaer geloof. “[Ons het] trane van blydskap. Dit was ŉ ongelooflike oomblik en dit maak ons harte warm. Lewis Hamilton jy is ŉ legende! God seën jou,” het sy gesin by die inskrywing laat hoor. ŉ Video waar Hamilton sy trofee omhoog hou saam met Prinsloo voor in die skare is al meer as 150 000 keer op Facebook gekyk. Hamilton, wat dié oorwinning aan Prinsloo opgedra het, het ŉ week vantevore ŉ vierde plek tydens die Grand Prix in Oostenryk behaal. Die renjaer sal weer op 30 Julie tydens die Hongaarse Grand Prix om die titel meeding. Hy het die Britse Grand Prix al vier keer vantevore gewen. Join the #SilverArrows as we come to celebrate a #BritishGP 1-2!! And Lewis' fifth Silverstone win!! Posted by Mercedes-AMG Petronas Formula One Team on Sunday, July 16, 2017 https://www.facebook.com/formula1insider/videos/1711322852494735/